Universitas (avis)

Universitas er en studentavis i Oslo, som tradisjonelt er knyttet til Universitetet i Oslo. Den ble etablert i 1946 og utgis av Studentsamskipnaden SiO (opprinnelig Studentsamskipnaden i Oslo), som opprinnelig var UiOs studentsamskipnad, men som fra 2011 omfatter de fleste lærestedene i Osloregionen. Den distribueres vederlagsfritt til studenter ved læresteder som er tilknyttet SiO. Navnet er latin for universitet (med grunnbetydning «verden», «universet», «helheten» e.l.) og er hentet fra UiOs latinske navn, Universitas Osloensis. Universitas har tradisjonelt hovedvekt på UiO, men har fra 2010-årene også økt dekningen av andre læresteder i Osloområdet. Avisen utkommer på papir og internett, fra 1998 til 2007 med adressen universitas.uio.no, siden med adressen universitas.no. Avisen har lokaler i Moltke Moes vei på UiOs Blindern-campus. Med et opplag på 12 000 eksemplarer og 30 utgivelsesdatoer i året, er Universitas en av Europas største studentaviser.


== Produksjon ==
Universitas produseres av en redaksjon med heltidsansatt redaktør, deltidsansatte mellomledere og en rekke journalister og fotografer som får betalt per bidrag. Et spekulert tallmessig anslag over redaksjonen, kan beregnes til omtrent 25 personer i produktiv aktivitet i produksjonsperiodene (semestrene). I tillegg til redaksjonen jobber både daglig leder og annonseansvarlig heltid i avisen.
Avisen begynte med ukentlige utgivelser igjen høsten 1990 etter å ha kommet med mellom 9 og 16 nummer i året helt siden 1954. I 2004 økte fra 32 til 34 nummer i året, og i 2009 kommer det 35 utgaver. Opplaget er per 2020 12 000 eksemplarer.Grunnet korona-pandemien i første halvår av 2020 gikk Universitas over til midlertidig hel-digital publisering 17. mars. Dette skjedde fordi studiestedene hvor papiravisen distribueres stengte ned og det ble vanskelig å samle redaksjonen. Papirproduksjon ble gjenopptatt i august.Avisen trykkes av Amedia Trykk Lillestrøm.


== Historie ==
Universitas utkom for første gang i samskipnadens regi i 1946. Redaktør var blivende litteraturprofessor og Ibsen-ekspert Daniel Haakonsen.
De første årene hadde Universitas et redaksjonsråd hvor professornavn som Arne Næss og Ragnar Anton Kittil Frisch figurerte. Fra senere tider har for eksempel Øystein Sørensen, Kjetil Rolness, Tor Edvin Dahl, Jahn Otto Johansen, Erling Borgen, Erling Dokk Holm og John Olav Egeland jobbet i avisen, og dessuten tegnere som Ellen Auensen, Christopher Nielsen, Mikael Holmberg, Ola A. Hegdal og Karine Haaland.


== Finansiering og dekningsområde ==
Om lag halvparten av avisens driftsinntekter er annonsesalg, resten er offentlig støtte. Universitas mottar støtte fra Studentsamskipnaden SIO, gjennom Velferdstinget i Oslo.
Universitas dekker i dag alle læresteder tilknyttet samskipnaden. Etter sammenslåingen av studentsamskipnadene i 2011, vil det si at avisen i tillegg til sitt opprinnelige fokus siden 1946, Universitetet i Oslo, også dekker følgende institusjoner:

Høgskolen i Oslo
Handelshøyskolen BI i Oslo
Oslomet
Politihøyskolen
Norges idrettshøgskole
Markedshøyskolen
Det teologiske menighetsfakultet
Lovisenberg diakonale høgskole
Arkitektur- og designhøgskolen i Oslo
Norges musikkhøgskole
Norges informasjonsteknologiske høgskole
Kunsthøgskolen i Oslo
Høyskolen Diakonova
Norges veterinærhøgskole
Høyskolen Kristiania
Norsk Gestaltinstitutt
Høgskolen i Staffeldtsgate
Rudolf Steinerhøyskolen
Norges Dansehøyskole
Barratt Due musikkinstitutt
Høyskolen for Ledelse og Teologi
Den norske Eurytmihøyskole
FolkeuniversiteteneHovedfokuset ligger fortsatt på Universitetet i Oslo.


== Redaktører ==


== Referanser ==


== Eksterne lenker ==
Universitas' nettavis